അപ്രോച്ച് റോഡില് ടാറിംഗ് ഇപ്പോഴും ഇളകിയ നിലയില് ചൂണ്ടല്പാലം വീണ്ടും ഗതാഗതത്തിനായി തുറന്നു കുന്നംകുളം: കേച്ചേരിയില് ഉദ്ഘാടനം നടന്ന് മാസങ്ങള്ക്കുള്ളില് മൂന്നുതവണ അടച്ചുപൂട്ടിയ ചൂണ്ടല് പാലം ഗതാഗതത്തിനായി വീണ്ടും തുറന്നുകൊടുത്തു. പാലത്തിന്റെ അപ്രോച്ച് റോഡിനടിയിലൂടെ കടന്നുപോകുന്ന പൈപ്പ് പൊട്ടിയതിനെതുടര്ന്നാണ് കഴിഞ്ഞ ഡിസംബറില് ഉദ്ഘാടനം നടന്ന പാലം മൂന്നാംതവണയും അടച്ചത്. തുറന്ന് കൊടുത്ത പാലത്തിന്റെ അപ്രോച്ച് റോഡില് ഒരു ഭാഗത്തെ ടാറിംഗ് ഇപ്പോഴും ഇളകിയ നിലയിലാണ്. പാലത്തിലൂടെ വലിയ വാഹനങ്ങള് കടന്നുപോകുകയും നാല് ദിവസം കൂടി മഴ തത്സ്ഥിതി തുടരുകയും ചെയ്താല് റോഡില് വലിയ കുഴികള് രൂപപ്പെടാനുള്ള സാദ്ധ്യതയുമുണ്ട്. അങ്ങനെ വന്നാല് പാലത്തിലൂടെയുള്ള ഗതാഗതം വീണ്ടും നിരോധിക്കേണ്ടിവരും. ഏകദേശം മൂന്നര ക്കോടിയോളം രൂപ ചിലവഴിച്ചാണ് തൃശൂര്കുന്നംകുളം റോഡ് വികസനത്തിന്റെ ഭാഗമായി ചൂണ്ടലില് പാലം നിര്മ്മിച്ചത്. നിര്മ്മാണം പൂര്ത്തിയാക്കി നിയമസഭ തിരഞ്ഞെടുപ്പിന് മുന്നോടിയായാണ് പാലത്തിന്റെ ഉദ്ഘാടനം നടത്തിയത്. ഉദ്ഘാടനം നടന്ന് രണ്ടാഴ്ച്ചക്കുള്ളിലാണ് അപ്രോച്ച് റോഡിനോട് ചേര്ന്നുള്ള ഭാഗത്തെ മണ്ണിടിഞ്ഞതോടെ അപകടാവസ്ഥയിലായ പാലം ഒരു മാസത്തിലേറെ അടച്ചിട്ടത്. തുറന്ന റോഡ് ഒരു മാസത്തിനുള്ളില് വീണ്ടും പൂട്ടിയിടേണ്ട സാഹചര്യവുമുണ്ടായി. റോഡിന്റെ ഒരു ഭാഗത്തെ ടാറിംഗ് തകരുകയും വലിയ കുഴി രൂപപ്പെടുകയുമായിരുന്നു. ഈ ഭാഗം ഇന്റര്ലോക്ക് കട്ടകള് വിരിച്ച് ജൂണ് അഞ്ചിന് വീണ്ടും ഗതാഗതത്തിനായി തുറന്ന് കൊടുത്തു. അഞ്ച് ദിവസം പിന്നിട്ടപ്പോഴേക്കും അടുത്ത സ്ഥലത്തും റോഡിനടിയിലൂടെ വെള്ളം കിനിഞ്ഞിറങ്ങുന്നത് കണ്ടെത്തിയതോടെ പാലം മൂന്നാംതവണയും അടച്ചിട്ടു. പൈപ്പ് പൊട്ടിയാണ് വെള്ളം പുറത്തേയ്ക്ക് ഒഴുകുന്നതെന്നായിരുന്നു പൊതുമരാമത്ത് വകുപ്പിന്റെ വിശദീകരണം. പാലത്തോട് ചേര്ന്നുള്ള അപ്രോച്ച് റോഡിന്റെ നിര്മ്മാണത്തിലെ അപകാതയാണ് ചുരുങ്ങിയ സമയത്തിനുള്ളില് മൂന്നുതവണ പാലത്തിലൂടെയുള്ള ഗതാഗതം നിരോധിക്കുന്നതിലേയ്ക്ക് വഴിവച്ചത്. ഉദ്ഘാടനം നടന്ന് ഒമ്ബത് മാസം പിന്നിടുമ്ബോള് രണ്ട് മാസം മാത്രമാണ് പാലത്തിലൂടെ വാഹന ഗതാഗതം സാദ്ധ്യമായുള്ളൂ. ഏഴുമാസവും വിവിധ അറ്റകുറ്റപ്പണികള്ക്കായി പാലം അടഞ്ഞ് കിടക്കുന്ന സ്ഥിതിയായിരുന്നു. റോഡിനടിയിലൂടെ കടന്നുപോകുന്ന പൈപ്പ് ലൈന് മാറ്റാതെ ജല അതോറിറ്റി പുതിയ ലൈന് സ്ഥാപിച്ച് ഒന്നരമാസം പിന്നിട്ടിട്ടും റോഡ് തുറന്ന് കൊടുക്കാന് പൊതുമരാമത്ത് വകുപ്പ് തയ്യാറാകാതിരുന്നത് പ്രതിഷേധങ്ങള്ക്കിടയാക്കിയിരുന്നു. ചൂണ്ടല് പാലത്തിന്റെയും റോഡിന്റെയും കരാറെടുത്ത നിര്മ്മാണ കമ്ബനിയുടെയും പൊതുമരാമത്ത് വകുപ്പിലെ ചില ഉദ്യോഗസ്ഥരുടെയും കെടുകാര്യസ്ഥതയും നിരുത്തരവാദിത്വവുമാണ് പാലത്തിന്റെ അപ്രോച്ച ്റോഡിന്റെ നിര്മ്മാണത്തിലെ പാളിച്ചകള്ക്ക് കാരണമെന്നും വ്യാപക ആക്ഷേപമുണ്ട്.